CELEX: 52011XG0615(02)
Language: bg
Date: 2011-06-15
Title: Заключения на Съвета относно приноса на културата за изпълнение на стратегията „Европа 2020“

15.6.2011   
            
            
               BG
            
            
               Официален вестник на Европейския съюз
            
            
               C 175/1
            
         Заключения на Съвета относно приноса на културата за изпълнение на стратегията „Европа 2020“
   2011/C 175/01
   СЪВЕТЪТ НА ЕВРОПЕЙСКИЯ СЪЮЗ,
   КАТО ВЗЕ ПРЕДВИД:
   
               —
            
            
               приемането от Европейския съвет на 17 юни 2010 г. на „Европа 2020“ — стратегия за работни места и интелигентен, устойчив и приобщаващ растеж (1);
            
         
               —
            
            
               политическия контекст, изложен в приложението към настоящите заключения;
            
         КАТО ПРИПОМНЯ:
   
               —
            
            
               препоръката на Съвета от 13 юли 2010 г. относно общи насоки за икономическите политики на държавите-членки и на Съюза (2), където в насока 4 се изтъква големият икономически потенциал на индустрията в областта на културата и творчеството и нейната роля за насърчаване на иновациите;
            
         
               —
            
            
               заключенията на Съвета „Взаимно обогатяване между водещите инициативи „Програма в областта на цифровите технологии за Европа“ и „Съюз за иновации“ на стратегията „Европа 2020“ (3), в които се набляга на значението на културното и творческото съдържание онлайн и се изтъква необходимостта от утвърждаване на цифровизацията и разпространението на европейското културно наследство, в т.ч. чрез проекта за цифрова библиотека „Europeana“ “;
            
         
               —
            
            
               заключенията на Съвета относно водещата инициатива на стратегията „Европа 2020“ — „Съюз за иновации“: ускоряване на преобразуването на Европа чрез иновации в бързо променящия се свят (4), в които се отчита, че културният и творческият сектор представляват важен източник на технологични и нетехнологични иновации и че този потенциал трябва да бъде напълно разгърнат;
            
         
               —
            
            
               работния документ на службите на Комисията „Анализ на консултациите, стартирани със Зелената книга — Отключване на потенциала на културните и творческите индустрии“ (5), в който се подчертава, че преобладаващото мнозинство от участниците в консултациите призовават при изпълнението на стратегията „Европа 2020“ и нейните водещи инициативи да се отреди важна роля на културните и творческите индустрии;
            
         КАТО ПРИВЕТСТВА:
   
               —
            
            
               интегрираните насоки за изпълнението на стратегията „Европа 2020“ и нейните водещи инициативи;
            
         КАТО ИМА ПРЕДВИД, ЧЕ:
   
               —
            
            
               културата може да даде значим и многостранен принос към мерките, предложени в интегрираните насоки за стратегията „Европа 2020“ и водещите инициативи, имащи за цел да превърнат ЕС в интелигентна, устойчива и приобщаваща икономика;
            
         
               —
            
            
               за осъществяване на този принос в работния план на Съвета за културата за периода 2011—2014 г. (6) бяха определени шест приоритетни области за засилено сътрудничество;
            
         
               —
            
            
               сътрудничеството между съответните сектори и целенасоченият подход на всички равнища на политиката са спешно необходими и от ключово значение за укрепването на този принос;
            
         
               —
            
            
               е важно структурите за управление на стратегията „Европа 2020“ да съумяват да вземат предвид приноса на културния и творческия сектор;
            
         КАТО ИЗТЪКВА:
   1.   Приноса на културата за интелигентния растеж
   
   Културните и творческите индустрии са важен източник на потенциал за заетост. През последното десетилетие общата заетост в културните и творческите индустрии отбеляза три пъти по-голям ръст спрямо ръста на заетостта в икономиката на ЕС като цяло (7). Те също са двигател за творчество и нетехнологични иновации в икономиката като цяло, като произвеждат висококачествени и конкурентоспособни услуги и стоки. И най-сетне, чрез подходящи връзки с образованието културата може реално да допринесе за обучението на квалифицирана и гъвкава работна сила, като по този начин допълва икономическите постижения.
   2.   Приноса на културата за устойчивия растеж
   
   Културата може да допринесе за устойчивия растеж, като стимулира по-екологична мобилност и използване на авангардни устойчиви технологии, в т.ч. на цифровизацията, която осигурява достъп до културно съдържание в интернет. Творците и секторът на културата като цяло могат да изиграят ключова роля за промяна в нагласите на хората към околната среда.
   3.   Приноса на културата за приобщаващия растеж
   
   Културата може да допринесе за приобщаващия растеж, като насърчава диалога между културите при пълно зачитане на културното многообразие. Културните дейности и програми могат да засилят социалното сближаване и развитието на общностите, както и да позволят на отделната личност или общност пълноценно да участват в социалния, културния и икономическия живот;
   ПРИКАНВА ДЪРЖАВИТЕ-ЧЛЕНКИ:
   
               —
            
            
               да отчитат хоризонталния характер на културата, когато определят съответните политики и националните програми за реформи по отношение на постигането на целите на стратегията „Европа 2020“, и да споделят добрите практики в областта на средствата и методите за измерване на приноса на културата за постигането на тези цели;
            
         
               —
            
            
               да укрепват взаимодействието и да насърчават партньорствата между образованието, културата, научноизследователските институции и стопанския сектор на национално, регионално и местно равнище, като отделят специално внимание на развитието на таланта и на уменията и компетентностите, необходими за творческите дейности;
            
         
               —
            
            
               да използват финансовите инструменти на ЕС, по-специално структурните фондове, да отчитат потенциала на културата и на културните и творческите индустрии като двигател на развитието в регионите и градовете и по целесъобразност да ги интегрират в стратегиите за интелигентно специализиране (8);
            
         
               —
            
            
               с цел да насърчават устойчивото развитие да популяризират използването на устойчиви и зелени технологии в процесите на производство и разпространение на стоки и услуги в областта на културата и да подкрепят творците и сектора на културата в повишаването на осведомеността по въпросите на устойчивото развитие, наред с другото чрез неформално и самостоятелно учене;
            
         
               —
            
            
               да проучат ролята на материалното и нематериалното културно наследство за развитието на общностите и за насърчаване на активното гражданство и да го имат предвид, когато разработват съответните местни и регионални стратегии за развитие;
            
         
               —
            
            
               да се съобразят с нуждите от обучение и приоритетите за изграждане на капацитет на специализираните институции и специалистите, които извършват ефективна социално-културна дейност;
            
         
               —
            
            
               да вземат предвид нуждите от развитие на капацитет в публичните културни организации, за да им дадат възможност да предоставят подходящи услуги, като се обръща специално внимание на социално-културните им функции;
            
         ПРИКАНВА КОМИСИЯТА:
   
               —
            
            
               без да се засягат предстоящите преговори за новата многогодишна финансова рамка, да обмисли как в предложенията си за бъдещи политики и финансови инструменти на ЕС да отрази цялостно приноса на културата за постигането на целите на стратегията „Европа 2020“;
            
         
               —
            
            
               да продължава сътрудничеството между всички компетентни служби на Комисията, за да се изтъкне ролята на културата при изпълнението на стратегията „Европа 2020“ и да се осигури отразяването ѝ в съответните политики, насоки и организация на управлението;
            
         ПРИКАНВА ДЪРЖАВИТЕ-ЧЛЕНКИ И КОМИСИЯТА, В РАМКИТЕ НА СЪОТВЕТНИТЕ ИМ ОБЛАСТИ НА КОМПЕТЕНТНОСТ:
   
               —
            
            
               да внедрят статистическата рамка, която в момента се разработва от мрежата ЕSSnet в областта на културата, с цел да получават надеждна, съпоставима и актуална информация за социалното и икономическото въздействие на културата, и да работят по бъдещите приоритети въз основа на препоръките, направени от ЕSSnet в областта на културата;
            
         
               —
            
            
               основавайки се на резултатите, изложени в гореспоменатия работен документ на службите на Комисията, да се възползват от възможността, която представлява европейският алианс на творческите индустрии, за да укрепят културните и творческите индустрии, особено малките и средните предприятия и микропредприятията, и да проучат нови пътища за повишаването на техния собствен иновационен капацитет, както и на капацитета им да стимулират иновациите в други сектори;
            
         
               —
            
            
               да насърчават цифровизацията на културното наследство и на съвременното културно съдържание и достъпа до тях, включително аудиовизуалните творби, по-специално чрез „Europeana“, като по този начин също се популяризира и запазва културното многообразие и многоезичието, при пълно спазване на авторското право и сродните му права;
            
         
               —
            
            
               да насърчават устойчивия културен туризъм като двигател за сближаване и икономическо развитие;
            
         
               —
            
            
               да проучат как да затвърдят силно застъпения културен компонент в рамките на ученето през целия живот с цел да допринесат за развиването на ключови компетентности (9) с оглед да се подпомогне изготвянето на политиката в тази област.
            
         
      (1)  EUCO 13/1/10 REV 1.
   
      (2)  ОВ L 191, 23.7.2010 г., стр. 28.
   
      (3)  Док. 16834/10.
   
      (4)  Док. 17165/10.
   
      (5)  Док. 8224/11 — COM(2011) 399 окончателен.
   
      (6)  ОВ C 325, 2.12.2010 г., стр. 1.
   
      (7)  Доклад за конкурентоспособността на Европа за 2010 г., SEC(2010) 1276 окончателен.
   
      (8)  Съобщение на Комисията от 6 октомври 2010 г.„Приносът на регионалната политика за интелигентен растеж в рамките на стратегия Европа 2020“ — COM (2010) 553 окончателен.
   
      (9)  Ключовите компетентности са определени в Препоръката на Европейския парламент и на Съвета от 18 декември 2006 г. относно ключовите компетентности за учене през целия живот (ОВ L 394, 30.12.2006 г., стр. 10).
   
      ПРИЛОЖЕНИЕ
      Като приема настоящите заключения, Съветът припомня по-специално следния контекст:
      
                  —
               
               
                  Резолюцията на Съвета от 16 ноември 2007 г. относно Европейска програма за култура (1);
               
            
                  —
               
               
                  Доклада на „Комитета на мъдреците“: „Новият Ренесанс“ (2);
               
            
                  —
               
               
                  Заключенията на Съвета относно културата като катализатор за творчество и иновации (12 май 2009 г.) (3);
               
            
                  —
               
               
                  Заключенията на Съвета от 27 ноември 2009 г. за насърчаване на творческо поколение — развиване на творчеството и новаторския капацитет у децата и младите хора чрез културно изразяване и достъп до култура (4);
               
            
                  —
               
               
                  Заключенията на Съвета от 10 май 2010 г. относно приноса на културата за местното и регионалното развитие (5);
               
            
                  —
               
               
                  Заключенията на Съвета от 18 ноември 2010 г. относно ролята на културата в борбата с бедността и социалното изключване (6);
               
            
                  —
               
               
                  Заключенията на председателството при закриването на неофициалната среща на министрите на културата (Барселона, 31 март 2010 г.) (7);
               
            
                  —
               
               
                  Изявлението на председателството по повод на неофициалната среща на министрите на културата (Брюксел, 7 октомври 2010 г.) (8);
               
            
                  —
               
               
                  Изявлението на председателството от неофициалната среща на министрите, отговарящи за културата (Gödöllő, Унгария, 28 март 2011 г.).
               
            
         (1)  ОВ C 287, 29.11.2007 г., стр. 1.
      
         (2)  http://ec.europa.eu/information_society/activities/digital_libraries/doc/reflection_group/final-report-cdS3.pdf и неговите приложения http://ec.europa.eu/information_society/activities/digital_libraries/index_en.htm
      
         (3)  Док. 8175/1/09 REV 1.
      
         (4)  ОВ C 301, 11.12.2009 г., стр. 9.
      
         (5)  ОВ C 135, 26.5.2010 г., стр. 15.
      
         (6)  ОВ C 324, 1.12.2010 г., стр. 16.
      
         (7)  http://www.eu2010.es/export/sites/presidencia/comun/descargas/Ministerios/en_conclusiones_rim_cultura.pdf
      
         (8)  http://www.culture.be/fileadmin/sites/culture/upload/culture_super_editor/culture_editor/documents/Relations_IntNat/7_octobre_2010_Reunion_informelle_des_Ministres_de_la_Culture_Declaration_de_la_Presidence_EN_final_2_.pdf